- Hebrews
- <
- 1
- >

HAY TUDOK AN NIPAE HANADAH HEBREWS
Hanan Imbabalen Apu Dios an punhapitona
1
1 Handih done ya namindakol ya nunhihinnatkon di inat Apu Dios an nangipainilah kalina handidah aammod taku an hay nunhapitona ya handidan profetas. 2 Mu hantudah nanguddidin algo ya nan Imbabalenay nangipainilah kalinan ditaku. Gapu ke hiya ya lintu dan Apu Dios am-in hantudan wadad uwani. Ya hiya boy pinili nan mamoltan am-in ke datuwe. 3 Hiyay kitib-an di kinatag-en Apu Dios an hi Amana. Dida ya naka-ingngo da hi am-in. Te am-in di wadan Apu Dios ya wada bo nah Imbabalena. Hiyay mangipaptok am-in hi naltu. Waday kabaelanan mangat ketuwe. Takon di kalina ya abu ya maat di pinhod na. Handih ingkatenay kapakawanan di liwat taku ya imbangngad nah langit ot umbun di winawwan Apu Dios an Katagtag-ayan te hidiy ubunanan makiap-apu ke Amana.
Natagtag-eh Jesus mu nadan anghel
4 Kinali nainilan hiya ya natagtag-e mu nadan anghel, te takon di hay nangalyan Apu Dios an Imbabalena hiya ya umustuh diyen kitib-anan hiya ya natagtag-e mu nadan anghel. 5 Te bokon nadan anghel, mu hiyay nangalyan Apu Dios nah kananay
“Imbabale dakan ha-on. Ipainilak mod uwani an ha-oy hi Amam.”*1:5 Tibon yuy Psalm 2:7, Acts 13:33 ya Hebrews 5:5.
Ya bokon bo nadan anghel di nangalyana nah kananay
“Ha-oy di ahi mainilan Amana ya athidi bon hiyay ahi mainilan Imbabalek.”
6 Am-in datuwen kinalina ya nan nakattag-en Imbabale nay nangalyana. Handih nangitud-akan Apu Dios ke hiya tuh luta ya kananay
“Am-in nadan anghel ku ya mahapul an dayawon da tun Imbabalek.” 7 Ya hay kinali damdaman Apu Dios mipanggep nadah anghel ya kananay “Hanadan anghel ya ba-ba-alok ya abu didan mangat hi pinhod ku, takon di pumbalinok didah dibdib weno apuy an mundadalang hin pinhod ku.”†1:7 Psalm 104:4
8 Mu hay kinalin bon Apu Dios mipanggep nah Imbabalena ya kananay
“He-a an Dios ya maandong ya munnananong ta nangamung di pun-ap-apuwam di pangat mun mun-ap-apu. 9 Pinpinhod muy maphod an pangi-e ya kahingngitam di gaga-iho. Kinali ha-oy an Dios an un-unudom ya tinuddu dakan madaydayaw mu nadan ibbam, ta umamlong ka.”‡1:8-9 Psalm 45:6-7
10 Ya hay impitudok na bo mipanggep nah Imbabalena ya kananay
“Handih lappuna ya lintum di luta, hay kabunyan ya am-in nadan wadah di. 11 Ya ahida mama-id te umat dah bulwatin mumbalin hi layut, mu he-a ke ya wadawada kat nangamung. 12 Te ahim kaanon datuwen lintum ta hannotam didah balu. Mu he-a ke nimpe ya adika mumbaliw, mu munnananong kat nangamung.”§1:10-12 Psalm 102:25-27
13 Ya bokon nadan anghel di nangalyan Apu Dios ketuwe an kananay
“Umbun kah winawwan ku inggana paka-apputok am-in di buhul mu.”*1:13 Psalm 110:1
Mu hay nangalyanan tuwe ya hi Jesu Kristo ya abu an Imbabalena.
14 Te nada ken anghel ya ba-ba-alon Apu Dios ya abu didan bumaddang nadah tatagun mihwang.
Hay ipaanhan taku ya hay kihwangan taku

- Hebrews
- <
- 1
- >

*1:5 1:5 Tibon yuy Psalm 2:7, Acts 13:33 ya Hebrews 5:5.

†1:7 1:7 Psalm 104:4

‡1:9 1:8-9 Psalm 45:6-7

§1:12 1:10-12 Psalm 102:25-27

*1:13 1:13 Psalm 110:1

© 2004 WBT